
Návrh

VYHLÁŠKA
Ministerstva dopravy Slovenskej republiky

z ..... 2027, 

ktorou sa ustanovujú rozmery miesta verejného záujmu, požiadavky na vybavenie miesta verejného záujmu a tvary a rozmery priestoru okolo miesta verejného záujmu, ktorý musí byť bez prekážok

[bookmark: _GoBack]Ministerstvo dopravy Slovenskej republiky podľa § 176 ods. 1 písm. g) zákona č. .../2026 Z. z. o civilnom letectve a o zmene a doplnení niektorých zákonov(letecký zákon) (ďalej len „zákon“) po dohode s Ministerstvom zdravotníctva Slovenskej republiky ustanovuje:

§ 1

Na účely tejto vyhlášky sa rozumie
a) miestom verejného záujmu miesto používané len na prevádzku vo verejnom záujme,
b) bezpečnostnou plochou stanovená plocha obklopujúca plochu konečného priblíženia a vzletu miesta verejného záujmu, na ktorej nie sú žiadne objekty, s výnimkou tých, ktoré slúžia na účel leteckej navigácie, a ktorej úlohou je znížiť riziko poškodenia vrtuľníka, ktorý neúmyselne opustí plochu konečného priblíženia a vzletu,
c) plochou konečného priblíženia a vzletu plocha, nad ktorou sa vykonáva konečná fáza približovacieho manévru do visenia alebo do úplného pristátia a z ktorej sa začína vzletový manéver; plocha konečného priblíženia a vzletu zahŕňa priestor na prerušený vzlet, ak je používaná vrtuľníkmi výkonnostnej triedy 1, potom,
d) odpútacou a dosadacou plochou nosná plocha, na ktorej môže vrtuľník vykonať dosadnutie alebo odpútanie.

§ 2
Fyzikálne charakteristiky miesta verejného záujmu

(1) Miesto verejného záujmu musí mať
a) bezpečnostnú plochu, ktorá siaha za okraj plochy konečného priblíženia a vzletu najmenej do vzdialenosti 6 m alebo 0,5-násobku celkovej dĺžky alebo šírky, podľa toho, ktorý údaj je väčší, najdlhšieho alebo najširšieho vrtuľníka, ktorý bude miesto verejného záujmu využívať, na ktorej nesmú byť umiestnené žiadne pevné objekty, s výnimkou tých, ktoré sú umiestnené na lámacích spojkách a musia byť vzhľadom na svoju funkciu umiestnené na ploche, 
b) povrch bezpečnostnej plochy upravený tak, aby nedošlo k zvíreniu nečistôt vplyvom účinku prúdu vzduchu od rotora,
c) plochu konečného priblíženia a vzletu, 
1. ktorá má dostatočné rozmery a tvar, do ktorej sa dá vpísať kružnica s priemerom nie menším ako 1,5-násobok celkovej dĺžky alebo šírky, podľa toho, ktorý údaj je väčší, najdlhšieho alebo najširšieho vrtuľníka, ktorý bude plochu konečného priblíženia a vzletu využívať, 
2. ktorej celkový sklon nesmie byť väčší ako 3 %, ale musí byť dostatočný na to, aby sa zabránilo hromadeniu vody na povrchu plochy,
3. ktorej sklon v ktorejkoľvek časti nesmie byť väčší ako 5 %,
4. ktorej povrch musí byť odolný voči účinkom prúdu vzduchu od rotora, nesmie vykazovať nerovnosti, ktoré by nepriaznivo ovplyvňovali vzlet alebo pristátie vrtuľníkov a musí mať dostatočnú únosnosť pre prípad prerušeného vzletu vrtuľníka. 
5. na ktorej nesmú byť žiadne pevné objekty, s výnimkou tých, ktoré sú umiestnené na lámacích spojkách a ktoré musia byť vzhľadom na svoju funkciu umiestnené na ploche,
d) odpútaciu a dosadaciu plochu, 
1. ktorá je dostatočne veľká na to, aby bolo možné do nej vpísať kružnicu s priemerom rovným najmenej 1,0-násobku priemeru rotora najväčšieho vrtuľníka, ktorý bude plochu využívať, 
2. ktorá má dostatočný sklon, aby sa zabránilo hromadeniu vody na povrchu plochy, avšak v žiadnom smere nesmie byť väčší ako 2 %,
3. ktorej únosnosť musí vyhovovať prevádzke vrtuľníkov, ktoré budú plochu využívať,
4. ktorej povrch odpútacej a dosadacej plochy nesmie vykazovať nerovnosti, ktoré by mohli nepriaznivo ovplyvňovať odpútania a dosadania vrtuľníkov a musí mať takú úpravu, aby nedochádzalo ku zvíreniu častíc jeho povrchu vplyvom účinku prúdu vzduchu od rotorov.

(2) Počas prevádzky vrtuľníkov sa na bezpečnostnej ploche nesmú nachádzať žiadne mobilné prostriedky. 

(3) Výška objektov, ktorých funkcia vyžaduje ich umiestnenie na bezpečnostnej ploche, nesmie byť väčšia ako 25 cm.

(4) Miesto verejného záujmu má trvale určený vzťažný bod miesta verejného záujmu, ktorý je spravidla v geometrickom strede odpútacej a dosadacej plochy. Poloha vzťažného bodu musí byť stanovená v stupňoch, minútach a sekundách.

(5) Nadmorská výška miesta verejného záujmu sa meria s presnosťou na 0,5 m.

(6) Grafické vyobrazenie bezpečnostnej plochy, plochy konečného priblíženia a vzletu a odpútacej a dosadacej plochy miesta verejného záujmu je uvedené v prílohe č. 1.

§ 3
Prekážkové roviny a ochranné pásma miesta verejného záujmu

(1) Pre miesto verejného záujmu sa musia zriadiť tieto prekážkové roviny:
a) približovacia rovina,
b) rovina stúpania po vzlete.

(2) Približovacia rovina a rovina stúpania po vzlete je šikmá rovina stúpajúca od konca plochy konečného priblíženia a vzletu, súmerná k osi prechádzajúcej stredom plochy konečného priblíženia a vzletu, so sklonom 1:4, ktorá sa roztvára pod uhlom 10 stupňov na každú stranu od predĺženej osi plochy konečného priblíženia a vzletu a siaha do vzdialenosti 200 m od plochy konečného priblíženia a vzletu. 

(3) Nad približovaciu rovinu a rovinu stúpania po vzlete nesmú zasahovať žiadne umelo vytvorené ani prirodzené objekty. Nové objekty alebo rozširovanie existujúcich objektov sa nepovolí, ak by presahovali nad približovaciu rovinu a rovinu stúpania po vzlete, s výnimkou prípadu, keď podľa posúdenia Dopravného úradu, bude nový alebo rozšírený objekt tienený existujúcim neodstrániteľným objektom. 

(4) Dopravný úrad môže ako prekážky označiť aj umelo vytvorené alebo prirodzené objekty, ktoré nezasahujú nad približovaciu rovinu a rovinu stúpania po vzlete, ak tieto môžu nepriaznivo ovplyvniť bezpečnosť leteckej prevádzky na mieste verejného záujmu.

(5) Grafické vyobrazenie prekážkových rovín je uvedené v prílohe č. 1.

§ 4
Vizuálne prostriedky miesta verejného záujmu

(1) Miesto verejného záujmu musí mať
a) ukazovateľ smeru vetra, ktorý 
1. musí byť umiestnený tak, aby indikoval veterné pomery nad plochou konečného priblíženia a vzletu, a to takým spôsobom, aby nebol ovplyvnený rušivými prúdmi vzduchu spôsobenými blízkymi objektmi alebo prúdom vzduchu od rotora; to neplatí pre miesto verejného záujmu zriadené na takom mieste, kde okolie miesta verejného záujmu neumožňuje jeho umiestnenie,
2. musí byť viditeľný z vrtuľníka počas letu, visenia alebo z pohybovej plochy,
3. musí byť zhotovený tak, aby poskytoval jasnú informáciu o smere vetra a orientačnú informáciu o rýchlosti vetra, 
4. musí mať tvar zrezaného kužeľa, 
5. mal by byť vyrobený z ľahkej látky,
6. musí mať minimálne rozmery o dĺžke 2 m, o priemere širšieho konca 0,5 m a priemere užšieho konca 0,3 m 
7. musí mať farbu zvolenú tak, aby bola zreteľne viditeľná a nezameniteľná s pozadím z výšky minimálne 200 m nad miestom verejného záujmu; na dosiahnutie náležitého kontrastu voči premenlivému pozadiu musí byť použitá kombinácia farieb oranžovej a bielej alebo červenej a bielej a musia byť usporiadané v piatich striedavých pruhoch, pričom prvý a posledný musia byť tmavšej farby zo zvolenej kombinácie,
b) označenie identifikačnou značkou, ktorá musí byť umiestnená vo vnútri plochy konečného priblíženia a vzletu, a to v jej strede alebo v blízkosti jej stredu; to neplatí pre miesto verejného záujmu zriadené na takom mieste, kde okolie miesta verejného záujmu neumožňuje jej umiestnenie,
c) značenie plochy konečného priblíženia a vzletu značkami alebo markermi, ktoré musia byť umiestnené na okraji plochy konečného priblíženia a vzletu; to neplatí pre miesto verejného záujmu zriadené na takom mieste, kde okolie miesta verejného záujmu neumožňuje ich umiestnenie,
d) značenie odpútacej a dosadacej plochy značkou, ktorá musí byť umiestnená pozdĺž okraja odpútacej a dosadacej plochy, pozostávajúcou z neprerušovanej bielej čiary so šírkou najmenej 30 cm; to neplatí pre miesto verejného záujmu zriadené na takom mieste, kde okolie miesta verejného záujmu neumožňuje jej umiestnenie.

(2) Identifikačnou značkou miesta verejného záujmu je písmeno H červenej farby umiestnené v bielom kríži, ktorý je vytvorený zo štvorcov priľahlých k štvorcu, v ktorom je umiestnené písmeno H. Písmeno H má rozmer 3 m x 1,8 m, so šírkou písma 0,4 m a biely kríž so stranou o rozmere 3 m. Identifikačná značka miesta verejného záujmu musí byť orientovaná tak, aby priečne rameno písmena H bolo kolmé na hlavný smer priblíženia,

(3) Ak je plocha konečného priblíženia a vzletu v tvare štvorca alebo obdĺžnika, značenie plochy konečného priblíženia a vzletu musí byť v intervaloch nie väčších ako 50 m minimálne s troma značkami alebo markermi na každej strane vrátane markeru alebo značky v každom rohu. Ak je plocha konečného priblíženia a vzletu v tvare kruhu, značenie plochy konečného priblíženia a vzletu musí byť v rovnakých intervaloch nie väčších ako 20 m minimálne s piatimi značkami alebo markermi. Značka plochy konečného priblíženia a vzletu musí mať tvar pravouhlého pruhu s dĺžkou 5 m alebo dĺžku jednej pätiny strany plochy konečného priblíženia a vzletu, ktorú ohraničuje a šírkou 1 m. Značka plochy konečného priblíženia a vzletu musí byť bielej farby.

(4) Ak miesto verejného záujmu má zriadené svetelné zariadenia, svetelné zariadenia miesta verejného záujmu musia spĺňať podmienky podľa osobitného predpisu.

(5) Grafické vyobrazenie vizuálnych prostriedkov miesta verejného záujmu podľa odseku 1 je uvedené v prílohe č. 2.

§5
Prevádzka miesta verejného záujmu

(1) Miesto verejného záujmu musí spĺňať podmienky pre prevádzkovanie uvedené v § 2 až § 4.

(2) Miesto verejného záujmu musí byť vybavené primeranými prostriedkami na zabezpečenie požiarnej ochrany a primeranými zdravotníckymi pomôckami na poskytnutie prvej pomoci.

§ 6

Táto vyhláška nadobúda účinnosť 1. apríla 2027.



Príloha č. 1
k vyhláške č. .../2027 Z. z. 

Grafické vyobrazenie bezpečnostnej plochy, plochy konečného priblíženia a vzletu, 
odpútacej a dosadacej plochy a prekážkových rovín miesta verejného záujmu

Príloha č. 2
k vyhláške č. .../2027 Z. z. 

Grafické vyobrazenie vizuálnych prostriedkov miesta verejného záujmu

